ได้มีโอกาสไปเปิดประสบการณ์การทานอาหารที่ครัวแห่งใหม่ที่โดดเด่นมากๆ ใจกลางทองหล่อ ที่ร้าน "canvas" มาค่ะ ตัวร้านมีสองชั้น ตกแต่งด้วยความเรียบหรู มีความเป็นโมเดิร์น ชอบตรงที่ทางร้านมีครัวเปิด สามารถ interact กับเชฟ และสามารถเห็นอิริยาบถการปรุงอาหารในทุก ๆ จาน
ด้านบนจะค่อนข้างส่วนตัวหน่อย มีบาร์ รังสรรค์เมนูต็อกเทลต่าง ๆ โดยคุณยอด ผู้ครีเอทเมนูให้เข้ากับธีมของทางร้าน
อาหารของที่นี่จะเป็นแนว fine dining ค่ะ ในคอนเซปต์ contemporary bangkok cuisine เน้นวัตถุดิบจากในไทย พรีเซนต์เรื่องราวมาในจานแบบคำเล็ก ๆ เห็นว่าในอนาคตจะมีจัดเป็นแบบ course แต่ตอนนี้ทางร้านยังพร้อมขายแบบ a lacarte อยู่ แต่ที่ปลื้มคือบรรยากาศค่อนข้างเป็นกันเอง ไม่จำเป็นต้องถึงกับแต่งตัวแบบใส่สูทผูกไทด์มา
ก่อนเริ่มต้นมื้ออาหาร ทางร้านจะมีขนมปัง complimentary bread ให้ คือเราปลื้มตั้งแต่ตัวนี้แล้วค่ะ เป็นขนมปัง flatbread ที่ทำมาจาก sweet purple potato โฮมเมด นวดแป้ง อบแป้ง ย่างแป้งกันเองในครัวเลย ทานกับสเปรดที่ทำมาจากสมุนไพรเครื่องเทศต่าง ๆ หอมและสดชื่นมาก ๆ คือมันลงตัวจริง ๆ ค่ะ 
จานหลักเราสั่งเป็น mud crab & lotus (900 บาท) เนื้อปูทะเลมาพร้อมรากบัวทอด สาหร่าย และผัก rice paddy herb เวลาทานให้ทานทุกอย่างในคำเดียวกัน จะได้ครบรสทุกสัมผัสรสชาติ ฟินอย่างไม่มีคำติ ทุกอย่างในจานส่งเสริมรสชาติ เข้ากันได้ดีสุด ๆ
ต่อด้วย meklong catfish, caramelized with tamarind (660 บาท) แปลเป็นไทยตรง ๆ ก็ปลาดุกแม่กลองค่ะ เชฟเขาได้แรงบันดาลใจจากเมนู อูนางิ ของญี่ปุ่น นำมาย่างด้วยซอสมะขาม แค่มองเผิน ๆ ก็เห็นแล้วว่าตัวหนังด้านนอกมีความกรอบ ด้านในนุ่ม ทำได้ดีมากจริง ๆ ค่ะ
ตอนแรกกล้า ๆ กลัว ๆ ว่าจะลองดีไหม แต่สุดท้ายก็แพ้ความอยากรู้ค่ะ pigeon & roasted water melon (1240 บาท) นกพิราบ! ใช่ค่ะ นกพิราบ ที่ทางเชฟนำมากงฟีต์อย่างดี เนื้อไม่เหนียว นุ่ม ชุ่มฉ่ำ เสิร์ฟเคียงกับแตงโมย่าง ส่วนตัวคิดว่าตัวแตงโม overcooked ไปหน่อยค่ะ ทานแล้วไม่สดชื่นเท่าไหร่
มาลองของหวานกันบ้าง roasted chestnut cake (340 บาท) เค้กเกาลัดชิ้นพอดีคำ มาพร้อมครีมที่ทำจากมะตูมหอม ๆ ท็อปด้วยเมอร์แรงก์ รสชาติทุกอย่างมันเสริมความฟินกันจริง ๆ ค่ะ โอยย พูดถึงแล้วก็อยากกินอีก!
แนะนำให้โทรมาสำรองที่นั่งก่อนนะ เพราะคนค่อนข้างแน่นเลยทีเดียว